इंग्ल्यान्डको प्रतिद्वन्द्वी स्पेन
स्पेनले युरो महिला २०२२ च्याम्पियनसिपको क्वाटरफाइनलमा इंग्ल्यान्डको सामना गर्ने भएको छ । मारटा कारडोनाले खेलको अन्त्यतिर गरेको गोल मद्दतले स्पेनले शनिबार डेनमार्कलाई १–० ले पराजित गरेको थियो । सन् २०१९ यताको पहिलो हारका रूपमा स्पेन समूह चरणको खेलमा पराजित रहेपछि जोर्गे भिल्डाको टिमलाई यो खेलबाट कम्तीमा एक अंक चाहिएको थियो । ब्रेन्टफोर्ड कम्युनिटी स्टेडियममा भएको खेलमा स्पेन गोल ननिस्केपछि दबाबमा देखिएको थियो ।
लन्डन — स्पेनले युरो महिला २०२२ च्याम्पियनसिपको क्वाटरफाइनलमा इंग्ल्यान्डको सामना गर्ने भएको छ । मारटा कारडोनाले खेलको अन्त्यतिर गरेको गोल मद्दतले स्पेनले शनिबार डेनमार्कलाई १–० ले पराजित गरेको थियो । सन् २०१९ यताको पहिलो हारका रूपमा स्पेन समूह चरणको खेलमा पराजित रहेपछि जोर्गे भिल्डाको टिमलाई यो खेलबाट कम्तीमा एक अंक चाहिएको थियो । ब्रेन्टफोर्ड कम्युनिटी स्टेडियममा भएको खेलमा स्पेन गोल ननिस्केपछि दबाबमा देखिएको थियो ।तर खेलको ८९ औं मिनेटमा कारडोनाले हेडबाट गोल गरिन् र स्पेन अन्तिम आठमा पुग्न सफल रह्यो । प्रतियोगिता अगाडि कोरोना संक्रमणका कारण बेलन डे’अर विजेता एलेक्सा पुटेलास र सर्वाधिक गोलकर्ता रहेकी जेनिफर हरमोसोलाई गुमाएको स्पेन उपाधिको दाबेदार रहे पनि लिग चरणमा गोल निकाल्न संघर्षरत रहेको छ । अब नकआउट चरणमा इंग्ल्यान्डको सामना गर्ने स्पेनको खेलमा सुधार आवश्यक हुनेछ । इंग्ल्यान्ड भने लयमा छ र उसले कुनै गोल नखाएर १४ गोल गरिसकेको छ ।जर्मनीले पहिलो खेलमा डेनमार्कलाई ४–० ले हराएको हुनाले सन् २०१७ को युरो उपविजेता स्पेनलाई आफूअनुकूल नतिजाको आवश्यकता थियो । खेलमाथि स्पेनको पूर्ण नियन्त्रण रहे पनि डेनमार्कले पनि खेल अवधिमा केही आकर्षक आक्रमण बुनेको थियो । ‘यो गोल हाम्रो लागि सबथोक रह्यो,’ खेलपछि कारडोनाले भनिन्, ‘यो गोल ती सबै साथी खेलाडीलाई समर्पित छ, जसले चोट र विरामीका कारण प्रतियोगिता खेल्न सकेनन् ।’उनले थपिन्, ‘यसपल्टको लिग चरणका खेल हाम्रा लागि निकै कठिन रहे । अब हामी नयाँ दृष्टिकोणबाट नकआउट चरणमा खेल्नेछौं ।’ जर्मनीले दिनको पहिलो खेलमा फिनल्यान्डलाई सजिलै ३–० ले हरायो । यो जितपछि जर्मन शतप्रतिशत नतिजासहित अधिकतम नौ अंक बटुलेर समूह विजेता बनेको छ । टिमको यो प्रदर्शनले जर्मनी फेरि एकपल्ट उपाधिका लागि बलियो प्रत्याशी बनेको छ । आठपल्टको विजेता टिमले अब अस्ट्रियाको सामना गर्नेछ । 